b'\n_START_ARTICLE_\nConfer\xc3\xa8ncia Episcopal Tarraconense\n_START_SECTION_\nRegi\xc3\xb3 Eclesi\xc3\xa0stica Tarraconense\n_START_PARAGRAPH_\nLa Confer\xc3\xa8ncia Episcopal Tarraconense est\xc3\xa0 a l\'espera de l\'aprovaci\xc3\xb3, per part de la Santa Seu, de la Regi\xc3\xb3 Eclesi\xc3\xa0stica Tarraconense, que donar\xc3\xa0 personalitat jur\xc3\xaddica conjunta a les deu di\xc3\xb2cesis catalanes, en compliment a all\xc3\xb2 que es demanava en la resoluci\xc3\xb3 n. 142 del Concili Provincial Tarraconense. Aquesta resoluci\xc3\xb3 demanava trobar "d\'acord amb la Confer\xc3\xa8ncia Episcopal Espanyola, la corresponent soluci\xc3\xb3 jur\xc3\xaddica, amb vista a una acci\xc3\xb3 evangelitzadora i pastoral m\xc3\xa9s efica\xc3\xa7 i a una pres\xc3\xa8ncia eclesial m\xc3\xa9s significativa a Catalunya, bo i mantenint la relaci\xc3\xb3 institucional amb la Confer\xc3\xa8ncia Episcopal Espanyola".\n_START_SECTION_\nDocuments\n_START_PARAGRAPH_\nFins al 5 d\'octubre del 2012 l\'entitat ha publicat un total de 101 documents sobre la posici\xc3\xb3 dels bisbes catalans en diverses q\xc3\xbcestions.  Destaca Arrels cristianes de Catalunya, sobre la relaci\xc3\xb3 entre el catolicisme i la societat catalana, publicat el 1985. El text reconeixia els elements identificatius de Catalunya, explicava la pres\xc3\xa8ncia de la fe cristiana durant la hist\xc3\xb2ria de Catalunya i els bisbes es comprometien a seguir servint la societat catalana. L\xe2\x80\x99any 2010, coincidint amb el 25\xc3\xa8 aniversari del document, els bisbes catalans n\'actualitzaren el contingut amb el document Al servei del nostre poble tornant a reivindicar el seu comprom\xc3\xads amb Catalunya.\n_START_SECTION_\nPrincipals organismes\n_START_PARAGRAPH_\nEls principals organismes vinculats a la Confer\xc3\xa8ncia s\xc3\xb3n la Facultat de Teologia de Catalunya, la Facultat Eclesi\xc3\xa0stica de Filosofia de Catalunya, el Centre d\'Estudis Pastorals i el Comit\xc3\xa8 Interdioces\xc3\xa0 de C\xc3\xa0ritas.'